  Туспуктэм: Наталия Сильвестрова Наталия Сильвестрова 12+ «Удмуртия» книгапоттонниын удмурт суредасьлэн, Россиысь суредасьёслэн огазеяськонзылэн ёзчиезлэн, Удмуртиысь искусство удысысь сӥё-дано ужасьлэн, Удмуртилэн кун премиезлэн лауреатэзлэн Леонид Прозоровлэн творчествоезлы сӥзем книга поттӥзы. Альбом суредасьлэн семьяез юрттэмен кылдӥз. Со сярысь ивортодэтъя «Удмуртия» агентстволэн корреспондентэзлы издательстволэн кивалтӥсез Юрий Кузнецов ивортӥз. Книга пыр Леонид Прозоровлэн ужъёсыныз тодматскыны луэ. Солэн суредъёсыз йӧскалык пуштросэнызы висъясько: соос удмурт калыклэн мылкыдыныз, улон сямыныз, дунне шоры учкеменыз, историеныз пыӵамын. Суредась ужъёсаз вордскем шаерзэ, Удмуртилэсь инкуазьзэ, удмурт гуртлэсь улонзэ возьматыны тужгес но яратӥз. Озьы ик со тодмо адмиослэсь но гуртын ужасьёслэсь портретъёссэс гожъяз. « Коть фермаын тыршисьёс, кытын-ке колхозын бригадир-а, заводлэн директорез-а со, конструктор-а – портретной галереяез солэн туж узыр. Корреспондент интервью басьтытозь, со портрет суредаса вуттэ вал ини » Юрий Кузнецов, «Удмуртия» книгапоттоннилэн кивалтӥсез Со сяна, Леонид Прозоров нылпиослы усто иллюстациоссэ кельтӥз. Улытозяз со 20 пала книгаослы суредаз. Альбоме суредась но солэн ужамез сярысь статьяос пыризы. Книга Россиысь Конституционной судысь судьялэн Николай Витруклэн гожтэменыз кутске. Со Удмуртиысь лулчеберетэн, тужгес но суредасьёсын тунсыкъяськиз. Книга 500 экземплярен потӥз. Сое книгапоттоннилэн лавкаысьтыз басьтыны луоз. Нялтас вераса, 15-тӥ куарусёнэ Сьӧлтаын утэм грант улсын кылдытэм «ProСелты» выставочной пространствоез усьтозы. Отын улосчизылэн альбоменыз тодматон ортчоз. Озьы ик ужрадын Леонид Прозоровлэн суредъёсыныз адӟытон ужалоз. Тодэ вайытом, «Удмуртия» книгапоттонниын элькунын пумиськись пӧйшуръёс, нымы-кибыос но будосъёс сярысь нылпиослы кыкетӥ книга потӥз. Тегъёс: книгаос книгапоттонни суредасьёс Лулчеберет Удмуртия  